D ô v o d o v á      s p r á v a

A. Všeobecná časť

Návrh zákona, ktorým sa mení zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov (ďalej len „zákon o starobnom dôchodkovom sporení“) predkladá Ministerstvo práce, sociálnych vecí a rodiny Slovenskej republiky z vlastnej iniciatívy v nadväznosti na výhrady Európskej komisie formulované v doplňujúcom odôvodnenom stanovisku z 28. januára 2010 adresovanom vláde Slovenskej republiky prostredníctvom stáleho zastúpenia  Slovenskej republiky pri Európskej únii. 

Výhrady Európskej komisie smerovali predovšetkým proti okliešteniu investičných parametrov na členské štáty eurozóny, pričom podstatou výhrad bola najmä diskriminácia tých členských štátov Európskej únie, ktoré nemajú zavedenú menu euro.  

Navrhovanými zmenami dochádza ku korekcii vytýkaných nedostatkov a k odstráneniu diskriminačných prvkov, čím sa uvoľňujú investičné podmienky a vytvára sa širší priestor pre investovanie aj mimo rámca eurozóny. 

Predkladanou novelou zákona o starobnom dôchodkovom sporení sa v súlade s požiadavkami Európskej komisie posilňuje sloboda podnikateľského prostredia, rešpektujúc pri tom tak princípy obozretného investovania, ako aj zásady komunitárneho práva. 

Návrh zákona je v súlade s Ústavou Slovenskej republiky, ústavnými zákonmi,  zákonmi, ako aj medzinárodnými zmluvami, ktorými je Slovenská republika viazaná, a je v súlade s právom Európskej únie. 

Navrhovaná právna úprava nebude mať vplyv na štátny rozpočet ani vplyv na  verejné financie. Návrh zákona nemá vplyv na obyvateľstvo, ani environmentálny vplyv ani vplyv na zamestnanosť. 

Na podnikateľské prostredie v segmente  starobného dôchodkového sporenia má návrh zákona pozitívny vplyv, keďže liberalizuje niektoré investičné podmienky.